
Döntések és sorsok. Izrael Állam megalakulásának politikai, történelmi, társadalmi előzményei 194548

Döntések és sorsok
A mostani, de már a korábbi közel-keleti politikában rendkívül eltérő, sőt szinte összeegyeztethetetlen nézőpontok ütköztetését láthatjuk, melyeknek egységre juttatása komoly feladatot jelentett és jelent most is, a régió országai, de a vezető hatalmak számára szintén. Néhány szegmens azonban kiemelhető a többi közül az állásfoglalások kérdésében, hiszen nem csak általános szempontok szem előtt tartására van szükség, mint a jó kapcsolatok vagy diplomáciai viszonyok fenntartásáról, hanem egyes országok szuverenitásának, létezési jogának problémájáról.
A két leginkább érintett állam vagy nép Izrael és palesztin közösség és azok nemzeti függetlensége vagy legitimizációja. Míg Izrael, mint már létező, nemzetközileg is akceptált ország a létezéséért küzd, addig a palesztin nép számára az államiság létrejötte a kérdés.
1945 és 48 között számos politikai döntés, határozat született, melyek mindkét nemzet számára egyedülálló lehetőséget biztosítottak az önálló, szuverén államok megalakítására. A zsidó nép élt ezzel a különleges sansszal, a palesztin arab népesség és főleg annak vezetése azonban nem megfelelően reagált a felajánlott opcióra, melynek súlyos kihatásai vannak mind a mai napig. Hatvan évvel ezelőtt, a bő három év alatt rengeteg politikai – de gazdasági és társadalmat érintő – döntést hoztak, melyek térség geopolitikáját jelentősen befolyásolták. A rendeletek sokszor feszültséget, indulatokat, emberi életek, sorsok rosszabbra fordulását eredményezték, nemcsak akkor, hanem még napjainkban is. A térség és a világ vezető hatalmainak politikusai az adott időszakban markánsan képviseltek bizonyos szerintük helyes politikai koncepciókat, melyek vagy a helyzet megoldásának irányába mutattak vagy éppen a háborúságok eszkalálódása felé. A tanulmány ezeket a törekvéseket, a több oldalon megjelenő szándékokat és azok következményeit vizsgálja.
Az utóbbi években már százharminc ország, valamint az elmúlt hónapokban további két-három nemzet szorgalmazta a palesztin állam létrehozását, melynek lebonyolítása most sem egyszerű, mert igen komoly érdekeket érint. A problémakört megoldásához és a legadekvátabb megoldás megtalálásához azonban, a hatvan évvel ezelőtti eseményeket érdemes értelmezni és annak a háromévnyi időszaknak a tanulságait levonni, a minél kevesebb kár, emberi áldozatok számának minimalizálásának érdekében. 



